El saxofonista burjassoter Pablo González ofereix un concert solidari, a Alemanya, al costat de la pianista italiana Sinforosa Petralia
2025-07-24

Amb un gran bagatge a la seua esquena i compromés amb els qui més ho necessiten, el saxofonista burjassoter Pablo González Balaguer es desplaçarà fins a la ciutat alemanya de Polling per a oferir un concert solidari, els beneficis dels quals es destinaran, íntegrament, a la Banda Primitiva de Paiporta, a la Unió Musical de Paiporta, a la Unió Musical d’Aldaia i a la Federació de Societats Musicals de la Comunitat Valenciana, entitats afectades per la DANA.

Aquest concert, que oferirà al costat de la pianista italiana Sinforosa Petralia i que ha estat impulsat per la també burjassotera Lourdes Pascual Llorens, serà el 16 de febrer i s’emmarca en el cicle Podium Musicale que organitza la Bibliotheksaal de Polling i que, tal com ha assenyalat el mateix Pablo, “hem denominat “Musikalische Brücke für València”, (pont musical per València), amb compositors tant espanyols com alemanys. La intenció és posar València en el mapa i conscienciar als veïns de Polling per a aconseguir una important ajuda econòmica per a les bandes valencianes, tan representatives de la cultura de València, a nivell internacional”.

Tal com indica el programa, s’interpretaran, en la primera part, peces de Clara Schumann, Antón García Abril, Robert Schumann i Cançons Espanyoles Antigues, de Federico García Lorca. En la segona part del concert, les obres de Paul Hindemith, Paule Maurice i Manuel de Falla tindran tot el protagonisme.